मैं ने चीन के संविधान में संशोधन के बाद भारतवासियों के मन में और गहरी हो गई आशंकाओं का भी खुल कर ज़िक्र किया। बताया कि किस तरह भारतवासी महसूस करते हैं कि जिनपिंग के तानाशाही की तरफ़ बढ़ने की राह खुल गई है और यह भारत के हित में नहीं है; कि जिनपिंग जैसे शक्तिशाली नेता के सामने भारत के पास भी उतना ही शक्तिशाली नेतृत्व होना चाहिए; कि चीन अगर भारत के पड़ोस में हर जगह अपने पैर पसारने के लिए दंद-फंद कर रहा है तो भारत को भी अपनी चादर का दायरा बढ़ाना चाहिए; और, अगर चीन के बने सामान से एशिया और दुनिया तो छोड़िए, भारत तक के बाज़ार भरे पड़े हैं तो भारत को सबसे पहले तो खुद के बाज़ार से चीन को बाहर का रारस्ता दिखाना चाहिए। मैं ने कहा कि आर्थिक-राजनीतिक-सामाजिक-भौगोलिक समायोजन के बिना दोनों मुल्क़ों के रिश्तों में बेहतरी की लच्छेदार बातें विचारकों-शोधार्थियों के बीच गोल-मेज़ पर तो हो सकती हैं, मगर असली ज़मीन इतनी पथरीली है कि हम-आप कुछ भी हांकें, सब तब तक फ़िजूल है, जब तक असली मुद्दों पर तालमेल बिठाने की ठोस कोशिशें नहीं होतीं।